b'\n_START_ARTICLE_\nBriti Rahvuspartei\n_START_PARAGRAPH_\nBriti Rahvuspartei (inglise British National Party, BNP) on rahvus\xc3\xa4\xc3\xa4rmuslik ja euroskeptiline Suurbritannia partei. _NEWLINE_BNP asutati 1982. aastal. Partei esimees on alates 1999. aastast Nick Griffin._NEWLINE_Partei ei ole kunagi v\xc3\xb5itnud kohti Briti parlamendi alamkojas. 2010. aasta \xc3\xbcldvalimistel kogus partei 1,9% h\xc3\xa4\xc3\xa4ltest. 2009. aasta Euroopa Parlamendi valimistel v\xc3\xb5itis Rahvuspartei kaks kohta._NEWLINE_Partei taotleb Suurbritannia elanikkonna valdavalt valgenahalise, 1948 aastani eksisteerinud rahvusliku koosseisu taastamist seaduslike vahenditega. Erinevalt partei algaastatest deklareerib partei n\xc3\xbc\xc3\xbcd, et p\xc3\xbc\xc3\xbcdleb immigrantide ja nende j\xc3\xa4reltulijate vabatahtlikku kojup\xc3\xb6\xc3\xb6rdumist ning on valmis selle eesm\xc3\xa4rgi saavutamiseks v\xc3\xa4lja k\xc3\xa4ima ulatuslikke summasid riigi rahakotist._NEWLINE_Kuni 2009. aastani v\xc3\xb5imaldas partei p\xc3\xb5hikiri liikmesust \xc3\xbcksnes p\xc3\xb5lisasukatest valgetele ("Kaukaasia rassi" esindajatele, t\xc3\xa4psemalt anglosaksi ja keldi p\xc3\xa4ritolu isikutele), kuid siis sunniti vastavaid p\xc3\xb5hikirjas\xc3\xa4tteid seaduse j\xc3\xb5ul muutma.'